Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: jogok országgyűlési biztosáról szóló 1993. évi LIX. törvény
Paragraph Index: 1456

jogok országgyűlési biztosáról szóló 1993. évi LIX. törvény (Obtv.) 16. § (2) bekezdésében foglalt felhatalmazás alapján — hivatalból folytatta le a munkanélküliek foglalkoztatásával kapcsolatos hatósági feladatok kisebbségi jogvédelmi, alkotmányossági és általános törvényességi vizsgálatát. II. A vizsgálat célja, módszere, személyi feltételei Az országgyűlési biztosok vizsgálati jogosultsága kizárólag az Obtv. 29. §-ában meghatározott hatóságokra terjed ki. A hatóságok körébe nem tartozó munkaadók vonatkozásában a kisebbségi biztos hatáskör hiányában nem jogosult ellenőrizni a hátrányos megkülönböztetés Alkotmányban rögzített tilalmának betartását. A vizsgálat célja ezért elsődlegesen nem az egyes jogsértések feltárása volt, hanem annak megállapítása, hogy a foglalkoztatási diszkrimináció orvoslására hivatott hatóságok tevékenysége, a rendelkezésre álló fórumrendszer és eljárásrend biztosítja-e a jogilag lehetséges védelmet a hátrányos megkülönböztetés ellen, kellő hatékonysággal képes-e a sérelmeket feltárni, az ezek lehetőségét hordozó jogviszonyokat ellenőrizni, valamint a bekövetkezett jogsértéseket szankcionálni, illetőleg a sérelmeket orvosolni. Az antidiszkriminatív mechanizmusok gyakorlati érvényesülését egy jogilag részletesen szabályozott területen, a munkanélküliek ellátásával kapcsolatos hatósági feladatok rendszerén keresztül vizsgáltuk meg. A foglakoztatás területén visszásságnak tekintettük a munkaviszony létesítésének jogellenes, diszkriminatív megtagadását, valamint a munkaviszonyból származó jogok és kötelezettségek meghatározásakor a munkavállaló nemzeti vagy etnikai kisebbséghez tartozása miatti hátrányos megkülönböztetését. A Munka Törvénykönyve 5. §-ában foglaltaknak megfelelően nem minősítettük diszkriminációnak a munka jellegéből vagy természetéből egyértelműen következő, ésszerű okokkal magyarázható megkülönböztetést. A vizsgálat során figyelembe vettük a Legfelsőbb Bíróság MunkaügyiKollégiumának 97. számú állásfoglalását, mely szerint megengedett az alkalmazásnál szóba jöhető minden lényeges és jogszerű feltételre alapított különbségtétel. A vizsgálat módszere a vonatkozó jogszabályok elemzése, valamint a Pest Megyei Munkaügyi Központ eljárási gyakorlatának megismerésén keresztül a munkaügyi igazgatás regisztrációs rendszerének az áttekintése, az antidiszkriminációs intézkedések, megelőző automatizmusok lehetőségeinek a feltárása volt. III. A vizsgált alkotmányos, valamint nemzeti és etnikai kisebbségi jogok

Source: https://magyarkozlony.hu/hivatalos-lapok/fb099cd5628f0cf870629d5eef62e02db171d188/dokumentumok/01043d1a7629ce56f337a052076a09c0ca102301/letoltes